CELEX: 62008CN0552
Language: el
Date: 2008-12-12 00:00:00
Title: Υπόθεση C-552/08 P: Αναίρεση που άσκησε στις 12 Δεκεμβρίου 2008 η Agrar-Invest-Tatschl GmbH κατά της αποφάσεως που εξέδωσε το Πρωτοδικείο (όγδοο τμήμα) στις 8 Οκτωβρίου 2008 στην υπόθεση T-51/07, Agrar-Invest-Tatschl GmbH κατά Επιτροπής των Ευρωπαϊκών Κοινοτήτων

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/10
            
         Αναίρεση που άσκησε στις 12 Δεκεμβρίου 2008 η Agrar-Invest-Tatschl GmbH κατά της αποφάσεως που εξέδωσε το Πρωτοδικείο (όγδοο τμήμα) στις 8 Οκτωβρίου 2008 στην υπόθεση T-51/07, Agrar-Invest-Tatschl GmbH κατά Επιτροπής των Ευρωπαϊκών Κοινοτήτων
   (Υπόθεση C-552/08 P)
   (2009/C 55/16)
   Γλώσσα διαδικασίας: η γερμανική
   Διάδικοι
   
      Αναιρεσείουσα: Agrar-Invest-Tatschl GmbH (εκπρόσωποι: U. Schrömbges και O. Wenzlaff, Rechtsanwälte)
   
      Αντίδικος κατ' αναίρεση: Επιτροπή των Ευρωπαϊκών Κοινοτήτων
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να εξαφανίσει την αναιρεσιβαλλόμενη απόφαση του Πρωτοδικείου της 8ης Οκτωβρίου 2008, T-51/07, Agrar-Invest-Tatschl κατά Επιτροπής·
            
         
               —
            
            
               να ακυρώσει το άρθρο 1, παράγραφος 2, και το άρθρο 1, παράγραφος 3, της αποφάσεως της Επιτροπής E(2006) 5789 τελικό (REC 05/05), της 4ης Δεκεμβρίου 2006, σύμφωνα με το αίτημα που περιλαμβάνεται στο σημείο 1 του από 22 Φεβρουαρίου 2007 δικογράφου της προσφυγής ενώπιον του Πρωτοδικείου των Ευρωπαϊκών Κοινοτήτων στην υπόθεση T-51/07.
            
         Λόγοι αναιρέσεως και κύρια επιχειρήματα
   Η υπό κρίση αίτηση αναιρέσεως στρέφεται κατά της αποφάσεως του Πρωτοδικείου που απέρριψε την προσφυγή της αναιρεσείουσας με την οποία αυτή έβαλλε κατά της αποφάσεως της Επιτροπής Ε(2006) 5789 τελικό, της 4ης Δεκεμβρίου 2006, περί εισπράξεως εκ των υστέρων εισαγωγικών δασμών τους οποίους οφείλει να καταβάλει η προσφεύγουσα για την εισαγωγή ζάχαρης από την Κροατία.
   Το Πρωτοδικείο στήριξε την απόρριψη της προσφυγής της αναιρεσείουσας στην έλλειψη καλής πίστεως, που αποτελεί έναν από τους τέσσερις όρους οι οποίοι πρέπει να πληρούνται σωρευτικά για την απαλλαγή από την υποχρέωση εκ των υστέρων καταβολής εισαγωγικών δασμών. Το Πρωτοδικείο δέχθηκε ότι, βάσει του άρθρου 220, παράγραφος 2, στοιχείο β', πέμπτο εδάφιο, του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (στο εξής: ΚΤΚ), ο υπόχρεος δεν μπορεί να επικαλεστεί την καλή του πίστη όταν η Επιτροπή έχει δημοσιεύσει στην Επίσημη Εφημερίδα, όπως εν προκειμένω, ανακοίνωση προς τους εισαγωγείς αναφέρουσα ότι υπάρχουν βάσιμες αμφιβολίες σχετικά με την ορθή εφαρμογή του προτιμησιακού καθεστώτος από τη δικαιούχο χώρα. Ακόμη, κατά το Πρωτοδικείο, η αναιρεσείουσα δεν ενήργησε καλόπιστα όσον αφορά την εκ των υστέρων επιβεβαίωση της γνησιότητας και της ακρίβειας των πιστοποιητικών, καθόσον εν πάση περιπτώσει δεν είχε καλή πίστη όταν πραγματοποιήθηκαν οι εισαγωγές.
   Η αναιρεσείουσα στηρίζει την αίτηση αναιρέσεως σε εσφαλμένη ερμηνεία του άρθρου 220, παράγραφος 2, στοιχείο β', πέμπτο εδάφιο, του ΚΤΚ εκ μέρους του Πρωτοδικείου. Υποστηρίζει ότι η ερμηνεία αυτή οφείλεται σε νομική πλάνη, καθόσον, κατά το Πρωτοδικείο, η δημοσιευθείσα στην Επίσημη Εφημερίδα ανακοίνωση της Επιτροπής σχετικά με την ορθή εφαρμογή του προτιμησιακού καθεστώτος από τη δικαιούχο χώρα έχει ως αποτέλεσμα ότι δεν μπορεί να υφίσταται καλή πίστη ακόμα και όταν, όπως εν προκειμένω, τα οικεία πιστοποιητικά, που εκδόθηκαν σε σχέση με την εξασφάλιση της προτιμησιακής μεταχειρίσεως, ελέγχθηκαν μετά τη δημοσίευση της ως άνω ανακοινώσεως και επιβεβαιώθηκε η γνησιότητα και η ακρίβειά τους.
   Το Πρωτοδικείο παραβλέπει ότι τα αποτελέσματα μιας τέτοιας ανακοινώσεως που προσδιορίζονται στο άρθρο 220, παράγραφος 2, στοιχείο β', πέμπτο εδάφιο, του ΚΤΚ περιορίζονται δυνάμει της αρχής κατά την οποία πρέπει να αναγνωρίζονται αποφάσεις τελωνειακών αρχών τρίτων χωρών στο πλαίσιο του συστήματος της διοικητικής συνεργασίας. Η επίμαχη διάταξη του ΚΤΚ συνεπάγεται ένα μαχητό τεκμήριο υπάρξεως κακής πίστεως, το οποίο μπορεί να ανατραπεί, όπως στην υπό κρίση υπόθεση, κατόπιν σχετικού ελέγχου. Επομένως, η καλή πίστη της αναιρεσείουσας αποκαταστάθηκε κατόπιν της επιβεβαιώσεως της γνησιότητας και της ακρίβειας των πιστοποιητικών, οπότε η αναιρεσείουσα μπορεί να στηριχθεί στο γεγονός ότι, κατόπιν του σχετικού ελέγχου, ήρθησαν οι λόγοι υπάρξεως αμφιβολιών βάσει των οποίων η Επιτροπή δημοσίευσε την ως άνω ανακοίνωση. Κατά συνέπεια, η καλή πίστη της αναιρεσείουσας δεν εξαρτάται από την προσήκουσα έκδοση των πιστοποιητικών αυτών από τις κροατικές αρχές, αλλά από τον δέοντα έλεγχό τους από τις τελωνειακές αρχές κατόπιν των αμφιβολιών που εξέφρασε η Επιτροπή με την ανακοίνωσή της, οι οποίες αφορούσαν την προσήκουσα έκδοσή τους.